Una xarrada, un contacontes i el IV Subversives Fest, les activitats previstes per a este cap de setmana dins de la programació del 25N
09 de desembre 2021

![](/media/duxbw5bt/c_mini25n.jpg?width=850&height=566.9886363636364)

La programació impulsada per l'àrea d'Igualtat de l'Ajuntament de Sagunt amb motiu del Dia Internacional contra la Violència de Gènere, fixat en el calendari cada 25 de novembre, continua demà, 10 de desembre, amb la xarrada _Augment de condemnes, demanda feminista?_, a càrrec de Laura Macaya. L'esdeveniment tindrà lloc a la sala d'actes del Teatre Begoña de Port de Sagunt a les 18.30 hores i està organitzat pel Col·lectiu Dones de Sagunt 8 de Març, amb la col·laboració de la regidoria d'Igualtat.

El IV Festival Subversives, que estava previst per a dissabte passat 20 de novembre i que va ser ajornat per la previsió meteorològica de pluja, se celebrarà finalment este dissabte, 11 de desembre, en el Casal Jove de Port de Sagunt. La Fira Feminista comptarà amb diverses activitats durant tot el dia. La programació arrancarà a les 11 hores, amb un taller de dansa i sòl pelvià. En acabar l'activitat, a les 12 hores, hi haurà una xarrada _Dessex_: _Habitem la sexualitat_ i, també, un taller d'autoestima feminista. Sobre les 13.30 hores tindrà lloc el concert de Clara Andrés. Les activitats vespertines començaran al voltant de les 16 hores amb un taller sobre fabricació de compreses; a les 17 hores es realitzaran dos tallers en paral·lel, un sobre cianotipa i un altre sobre autodefensa feminista i, també, un circ en família. A les 19 hores tindrà lloc el concert d'Alicia Vatra. La Companyia Assoles representarà l'obra _Diari d’una feminazi_, a les 20 hores. I, com a clausura del festival, tindrà lloc l'activitat _Les XL_: _Abandónate mucho_, a les 21 hores.

Una altra de les activitats previstes per a esta programació del 25N serà el contacontes _Núvol Blanca_, que tindrà lloc demà, a les 10 hores a la Biblioteca Cronista Chabret i, també, divendres que ve, 17 de desembre, a la Biblioteca del Centre Cívic a les 18 hores. Amb esta última representació, es donarà per conclòs el programa del Dia Internacional contra la Violència de Gènere d'enguany.

Les persones que vulguen assistir a alguna de les dues sessions del contacontes, hauran de realitzar una reserva prèvia en la respectiva biblioteca. Esta activitat està recomanada per a públic infantil, concretament des de 3r fins a 4t de Primària.

_Núvol Blanca_ és un conte de Sergi Juesas, director de la Companyia Camí de Nora. Esta representació naix de la necessitat de replantejar els rols dels personatges clàssics dels contes on les princeses esperaven que el príncep les salvara i les bruixes eren lletges i malvades. A través de la transmissió oral, de titelles i de cançons presentaran un món on la naturalesa està demanant ajuda per a no convertir-se en un monstre tan gran com els Titanes. Però, encara que la protagonista siga valenta i intel·ligent no podrà ella sola, necessitarà l'ajuda del públic.

![](/media/wwcng5ml/c_25ncartel.jpg?width=880&height=1319&mode=max)

*   [](http://www.facebook.com/sharer.php?u=https://aytosagunto.es/va/actualitat/xarrada-contacontes-i-subversives-fest-programacio-25n-2021-12-09/ "Facebook")
*   [](http://twitter.com/share?url=https://aytosagunto.es/va/actualitat/xarrada-contacontes-i-subversives-fest-programacio-25n-2021-12-09/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/xarrada-contacontes-i-subversives-fest-programacio-25n-2021-12-09/ "Linked In")
*   [](mailto:?body=https://aytosagunto.es/va/actualitat/xarrada-contacontes-i-subversives-fest-programacio-25n-2021-12-09/)